O pensionară a primit o factură de 2.542 de euro la gaze. "Facturile sunt umflate de 4 sau 5 ori"
O pensionară în vârstă de 93 de ani a primit o factură la gaz în valoare de 2.542 de euro.
Maria Busana, care locuiește în Italia, a primit o factură exorbitantă care a atras atenția publicului și a declanșat o serie de acțiuni din partea organizațiilor de protecție a consumatorilor, scrie corrieredelveneto.
Femeia a spus că suma de plată la factură a crescut dramatic în comparație cu anul 2023, chiar dacă consumul nu s-a modificat. Anul trecut pensionara a avut de plătit 600 de euro, iar acum are de plătit 2.542 de euro.
În prezent, mii de oameni se confruntă cu această problemă în Italia și apelează la Federația italiană de Protecție a Consumatorilor.
"Suntem într-o situație de bumerang și, din păcate, cazul doamnei Maria nu este singurul. Sunt acum mii de oameni din întreaga Italia care se adresează sediilor noastre pentru a denunța ceea ce se întâmplă. Consumul este identic cu cel de anul trecut, dar facturile sunt umflate în medie de 4 sau 5 ori, ceea ce înseamnă să luăm familiile de gât. Tuturor le spunem: nu plătiți în rate, contestați facturile", spune Marco Paccagnella, președintele organizației.
Pensionara de 93 de ani trăiește doar din pensia minimă și nu are economii care să-i permită să plătească factura. Prin verificarea facturilor ei, familia a descoperit că tariful la gaz s-a majorat fără niciun motiv aparent, de la 0,389 euro pe metru cub la 1,5 euro.